1. ທີ່ຕັ້ງ ແລະ ພາລະບົດບາດຂອງກົມທຸລະກິດພະລັງງານ
ກົມທຸລະກິດພະລັງງານ ມີຊື່ຫຍໍ້ວ່າ “ກທພ” ເປັນພາສາອັງກິດວ່າ “Department of Energy Business”, ຊື່ຫຍໍ້ “DEB” ແມ່ນກົມບໍລິຫານວິຊາການຢູ່ໃນໂຄງປະກອບກົງຈັກຂອງກະຊວງພະລັງງານ ແລະ ບໍ່ແຮ່ ມີພາລະບົດບາດເປັນເສນາທິການໃຫ້ແກ່ກະຊວງ ໃນການຄຸ້ມຄອງວຽກງານການພັດທະນາທຸລະກິດພະລັງງານໃນຂອບເຂດທົ່ວປະເທດ.
2. ໜ້າທີ່ລວມຂອງກົມທຸລະກິດພະລັງງານ
- ປະກອບຄຳເຫັນເຂົ້າໃສ່ໃນການປັບປຸງກົດໝາຍ, ລະບຽບຫຼັກການຂອງກະຊວງ ຫຼື ພາກສ່ວນອື່ນຂອງລັດ ທີ່ພົວພັນເຖິງການພັດທະນາທຸລະກິດພະລັງງານ ໃຫ້ກະທັດຮັດ, ຮັດກຸມ ແລະ ໂປ່ງໃສ;
- ປະກອບຄຳເຫັນເຂົ້າໃສ່ໃນວິໄສທັດ, ຍຸດທະສາດ, ແຜນພັດທະນາພະລັງງານໄຟຟ້າໃນແຕ່ລະໄລ ຍະ ລວມທັງແຜນເຊື່ອມໂຍງລະບົບ ແລະ ການຊື້-ຂາຍພະລັງງານໄຟຟ້າກັບຕ່າງປະເທດ;
- ຄົ້ນຄວ້າ, ສັງລວມຂໍ້ມູນໂຄງການ ເພື່ອຈຸດປະສົງການເລືອກເຟັ້ນ, ຄັດຈ້ອນທ່າແຮງໃນການພັດ ທະນາທຸລະກິດພະລັງງານ ເພື່ອການສະໜອງຕະຫຼາດພາຍໃນ ແລະ ຕ່າງປະເທດ;
- ຄົ້ນຄວ້າທາງດ້ານວິຊາການ ກ່ຽວກັບ ທຸລະກິດພະລັງງານ, ວິໄຈທາງດ້ານເສດຖະກິດ-ການເງິນ ແລະ ການຕະຫຼາດພະລັງງານ;
- ຊຸກຍູ້ການພັດທະນາ ແລະ ຄຸ້ມຄອງໂຄງການທຸລະກິດພະລັງງານປະເພດຕ່າງໆ ທີ່ລົງທຶນໂດຍພາກລັດ ແລະ/ ຫຼື ເອກະຊົນພາຍໃນ ແລະ ຕ່າງປະເທດ;
- ຊຸກຍູໃຫ້ຜູ່ພັດທະນາແຕ່ລະໂຄງການປະສານສົມທົບກັບອົງການທີ່ກ່ຽວຂ້ອງຂອງລັດ ໃນບັນຫາການນໍາໃຊ້ແຫຼ່ງຊັບພະຍາກອນໃຫ້ໄດ້ຮັບຜົນປະໂຫຍດສູງສຸດ ແລະ ຍືນຍົງ ຄຽງຄູ່ກັບການຫຼຸດ ຜ່ອນຜົນກະທົບຕໍ່ສິ່ງແວດລ້ອມ ແລະ ສັງຄົມ ໃຫ້ຢູ່ໃນລະດັບທີ່ຕໍ່າສຸດ;
- ໃຫ້ຄໍາປຶກສາທີ່ພົວພັນດ້ານກົດໝາຍ, ການເງິນ, ການທະນາຄານ ແລະ ລະບຽບການບໍລິການຕ່າງໆຂອງສະຖາບັນການເງິນ ໃຫ້ນັກທຸລະກິດ ແລະ ຂະແໜງການຂອງລັດ ເພື່ອພັດທະນາໂຄງ ການໄຟຟ້າໄດ້ຢ່າງຖືກຕ້ອງ ແລະ ມີປະສິດທິຜົນ;
- ຄຸ້ມຄອງ ແລະ ຕິດຕາມໂຄງການໄຟຟ້າ ທັງໃນໄລຍະສຶກສາ, ກໍ່ສ້າງ, ດຳເນີນງານ ແລະ ມອບໂອນໂດຍມີການສະຫຼຸບລາຍງານໃຫ້ຂັ້ນເທິງຊາບເປັນແຕ່ລະໄລຍະ;
- ຄົ້ນຄວ້າ ແລະ ປະກອບຄໍາເຫັນທາງດ້ານວິຊາການ ທີ່ຕິດພັນກັບເຕັກນິກ, ການເງິນ, ດ້ານນິຕິກຳ ອັນເປັນພື້ນຖານ ໃຫ້ແກ່ການພິຈາລະນາອະນຸມັດການສຶກສາໂຄງການ, ການລົງທຶນໃນຂະແໜງ ໄຟຟ້າ ແລະ ກິດຈະການອື່ນທີ່ຕິດພັນກັບຂະແໜງໄຟຟ້າ;
- ເຂົ້າຮ່ວມໃນຂະບວນການສຶກສາ, ທົບທວນ ແລະ ປະກອບຄຳເຫັນ ຕໍ່ບົດສຶກສາຄວາມເປັນໄປໄດ້ດ້ານເຕັກນິກ-ການເງິນ ລວມທັງບົດສຶກສາ ຫຼື ບົດລາຍງານທາງດ້ານສັງຄົມ ແລະ ສິ່ງແວດລ້ອມ;
- ເປັນເຈົ້າການປະສານງານ ແລະ ຕິດຕາມ-ກວດກາວຽກງານສັງຄົມ ແລະ ສິ່ງແວດລ້ອມ ຕາມສັນຍາສຳປະທານ ຕະຫຼອດໄລຍະໂຄງການ;
- ເປັນເຈົ້າການຮ່າງ ແລະ ເຈລະຈາບົດບັນທຶກຄວາມເຂົ້າໃຈ, ສັນຍາພັດທະນາໂຄງການ ແລ້ວລາຍງານຂັ້ນເທິງເພື່ອຂໍທິດຊີ້ນໍາ ຫຼື ຂໍອະນຸມັດໃຫ້ພາກສ່ວນທີ່ມີສິດອໍານາດລົງລາຍເຊັນ;
- ມີສ່ວນຮ່ວມໃນການຄົ້ນຄວ້າປະກອບຄຳເຫັນ ກ່ຽວກັບ ປະສິດທິຜົນຂອງໂຄງການ, ຜົນປະ ໂຫຍດທາງດ້ານເສດຖະກິດ-ການເງິນຂອງລັດ ແລະ ເນື້ອໃນບັນດາເອກະສານສັນຍາ ເພື່ອເຈລະ ຈາຕໍ່ລອງຜົນປະໂຫຍດຂອງລັດ ຈາກໂຄງການທຸລະກິດໄຟຟ້າຢ່າງມີຫຼັກການ ບົນພື້ນຖານການປະ ຕິບັດນະໂຍບາຍ ແລະ ລະບຽບກົດໝາຍຂອງລັດວາງອອກໃນແຕ່ລະໄລຍະ;
- ເຂົ້າຮ່ວມການເຈລະຈາສັນຍາຊື້-ຂາຍໄຟຟ້າ, ເອກະສານທາງດ້ານການເງິນ, ເອກະສານພັນທະ ທາງດ້ານສິ່ງແວດລ້ອມ ແລະ ສັງຄົມ ລວມທັງເອກະສານອື່ນໆ ທີ່ພົວພັນກັບສັນຍາສຳປະທານ;
- ມີສ່ວນຮ່ວມໃນການວິເຄາະເນື້ອໃນບັນດາເອກະສານສັນຍາ, ລາຄາໄຟຟ້າ ໄປຄຽງຄູ່ກັບຜົນປະ ໂຫຍດທາງດ້ານເສດຖະກິດ-ການເງິນຂອງລັດ ຈາກໂຄງການໄຟຟ້າ ເພື່ອປະກອບເປັນຂໍ້ມູນໃນການເຈລະຈາ;
- ໃຫ້ການຊ່ວຍເຫຼືອດ້ານວິຊາການແກ່ອຳນາດການປົກຄອງທ້ອງຖິ່ນໃນການພັດທະນາ, ສ້າງສັນຍາຕ່າງໆ ທີ່ກ່ຽວພັນກັບທຸລະກິດພະລັງງານ ທີ່ຢູ່ໃນຂອບເຂດສິດອະນຸມັດຂອງທ້ອງຖິ່ນ ໃນຂອບເຂດທົ່ວປະເທດ;
- ປະຕິບັດໜ້າທີ່ຂອງລັດຖະບານພາຍໃຕ້ສັນຍາຕ່າງໆລວມທັງບົດບັນທຶກຄວາມເຂົ້າໃຈ ທີ່ລັດຖະ ບານມີກັບຄູ່ສັນຍາທຸລະກິດພະລັງງານ;
- ປະຕິບັດໜ້າທີ່ກອງເລຂາ ແລະ/ຫຼື ເປັນກຳມະການໃນຄະນະກໍາມະການສະເພາະກິດຕ່າງໆ ເຊັ່ນ: ຄະນະຊີ້ນໍາຮ່ວມໂຄງການ, ຄະນະປະມູນເພື່ອຈັດຫາຜູ່ລົງທຶນຕາມແຕ່ລະກໍລະນີ ແລະ ເປັນໜ່ວຍງານທີ່ຕາງໜ້າໃຫ້ລັດຖະບານໃນການປະສານງານກັບພາກລັດ ແລະ ເອກະຊົນ;
- ປະຕິບັດໜ້າທີ່ສະມາຊິກໃນສະພາບໍລິຫານ ຂອງໂຄງການທຸລະກິດຜະລິດໄຟຟ້າສະເພາະ ຕາມ ການແຕ່ງຕັ້ງ;
- ຢັ້ງຢືນແຜນນຳເຂົ້າ ແລະ/ຫຼື ສົ່ງອອກຄືນ ວັດຖຸ-ອຸປະກອນ, ແຮງງານ, ພາຫະນະ, ກົນຈັກ ເພື່ອມາຮັບໃຊ້ໃນການກໍ່ສ້າງ ແລະ ດຳເນີນໂຄງການ ຕາມແຕ່ກໍລະນີ;
- ຕິດຕາມການຈ່າຍຄ່າພາກຫຼວງ, ອາກອນກຳໄລ, ອາກອນລາຍໄດ້, ຄ່າປັບໃໝ ແລະ ຄ່າຊັກຕ່າງໆ ທີ່ຈະຖືກຈ່າຍໂດຍໂຄງການທຸລະກິດພະລັງງານ;
- ຄຸ້ມຄອງຊັບສິນຕ່າງໆ ຂອງກົມລວມມີ: ວັດຖຸ, ອຸປະກອນ, ພາຫະນະ ແລະງົບປະມານຂອງລັດ ຕາມຂໍ້ກໍານົດຂອງກະຊວງ ແລະ ລະບຽບການທີ່ກ່ຽວຂ້ອງ;
- ຄົ້ນຄວ້າ ແລະ ນໍາສະເໜີການປັບປຸງກົງຈັກການຈັດຕັ້ງ, ແຕ່ງຕັ້ງ, ຍົກຍ້າຍ, ປົດຕໍາແໜ່ງ, ບໍາລຸງ, ກໍ່ສ້າງ, ບັນຈຸ, ສັບຊ້ອນ, ປະຕິບັດວິໄນ ແລະ ນະໂຍບາຍ ແກ່ພະນັກງານ-ລັດຖະກອນຂອງກົມ;
- ຄົ້ນຄວ້າ ແລະ ນໍາສະເໜີການປະຕິບັດວິໄນ ແລະ ນະໂຍບາຍ ແກ່ການຈັດຕັ້ງ ແລະ ບຸກຄົນ ທັງພາຍໃນ ແລະ ຕ່າງປະເທດ ໃນການຈັດຕັ້ງປະຕິບັດໂຄງການ;
- ປະຕິບັດການປະເມີນຜົນການປະຕິບັດວຽກງານຂອງພະນັກງານ-ລັດຖະກອນປະຈຳປີ, ການຂຶ້ນ ແຜນກຳນົດພະນັກງານນຳພາ-ຄຸ້ມຄອງ ແລະ ການກຳນົດຕຳແໜ່ງງານຂອງກົມໃຫ້ຄົບຖ້ວນ ໂດຍ ສົມທົບກັບກົມຈັດຕັ້ງ ແລະ ພະນັກງານຂອງກະຊວງ;
- ປະຕິບັດໜ້າທີ່ກວດກາລັດໃນຂອບເຂດຄວາມຮັບຜິດຊອບຂອງກົມ ແລະ ຕາມການມອບໝາຍຂອງຂັ້ນເທິງ;
- ຊີ້ນຳ, ຕິດຕາມ ແລະ ກວດກາ ຫົວໜ່ວຍວິສາຫະກິດໄຟຟ້າ ໃນການດຳເນີນທຸລະກິດດ້ານ ພະລັງງານໄຟຟ້າຂອດການຜະລິດ ແລະ ຈຳໜ່າຍ ຂອງພາກລັດ ແລະ ເອກະຊົນ ໃນຂອບເຂດ ທົ່ວປະເທດ;
- ອອກຈົດໝາຍ ຫຼື ແຈ້ງການ ໂດຍກົງເຖິງພາກສ່ວນທີ່ກ່ຽວຂ້ອງຂອງລັດ ແລະ ພາກສ່ວນອື່ນ ເພື່ອຄວາມຄ່ອງຕົວ ໃນການຈັດຕັ້ງປະຕິບັດວຽກງານໂຄງການທຸລະກິດພະລັງງານໄຟຟ້າຕ່າງໆ;
- ຄົ້ນຄວ້ານຳສະເໜີອັດຕາຄ່າທຳນຽມ ແລະ ຄ່າບໍລິການວິຊາການ ທີ່ຕິດພັນກັບທຸລະກິດພະລັງ ງານໄຟຟ້າ ເພື່ອໃຫ້ຂັ້ນເທິງພິຈາລະນາຮັບຮອງ ແລະ ຮຽກເກັບຄ່າທຳນຽມ ແລະ ຄ່າບໍລິການວິ ຊາການ ຕາມທີ່ກົດໝາຍ ແລະ ລະບຽບການກຳນົດໃນແຕ່ລະໄລຍະ;
- ກຳນົດມາດຕະຖານ ແລະ ເງື່ອນໄຂຂອງຜູ່ລົງທຶນ ທີ່ຈະສາມາດເປັນຜູ່ພັດທະນາ ທັງໃນຮູບແບບ ປະມູນ ແລະ ບໍ່ຜ່ານການປະມູນ;
- ມີສ່ວນຮ່ວມໃນການເຈລະຈາຕໍ່ລອງຜົນປະໂຫຍດຂອງລັດໃຫ້ໄດ້ສູງສຸດ ຈາກໂຄງການທຸລະກິດພະລັງງານໄຟຟ້າ ທີ່ລົງທຶນໂດຍລັດ ແລະ/ຫຼື ເອກະຊົນພາຍໃນ ແລະ ຕ່າງປະເທດ ບົນພື້ນຖານການປະຕິບັດລະບຽບກົດໝາຍນະໂຍບາຍ ຂອງລັດວາງອອກໃນແຕ່ລະໄລຍະ ແລະ ໃຫ້ໂຄງການສາມາດພັດທະນາໄດ້;
- ກວດກາ ຫຼື ວ່າຈ້າງທີ່ປຶກສາ ເພື່ອມາກວດກາຂໍ້ມູນສະເພາະດ້ານໃດໜຶ່ງ ຫຼື ທັງໝົດຂອງເອກະ ສານໂຄງການຕາມຄວາມຈຳເປັນ ແລະ ມີຄຳເຫັນໃຫ້ພາກສ່ວນກ່ຽວຂ້ອງແກ້ໄຂປັບປຸງ ກ່ອນສະ ຫຼຸບລາຍງານ, ສະເໜີລັດຖະບານອະນຸມັດ;
- ຮັບຮອງ ແລະ/ຫຼື ປະຕິເສດຜົນການສຶກສາດ້ານສິ່ງແວດລ້ອມ, ການສຶກສາສັງຄົມ ແລະ ອະນຸ ຍາດສະເພາະ ແນໃສ່ຄວາມກົມກຽວກັບເອກະສານສັນຍາໂຄງການ;
- ສະເໜີໃຫ້ຂັ້ນເທິງແຕ່ງຕັ້ງ ຫຼື ຍຸບເລີກຄະນະກຳມະການສະເພາະກິດໃດໜຶ່ງ ທີ່ກ່ຽວພັນກັບການ ພັດທະນາໂຄງການໄຟຟ້າ ຫຼື ໂຄງການທຸລະກິດພະລັງງານໄຟຟ້າ ຕາມການຕົກລົງຂອງລັດຖະ ມົນຕີ;
- ສະເໜີຂັ້ນເທິງພິຈາລະນາສັ່ງໂຈະຊົ່ວຄາວ ຫຼື ໃຫ້ແກ້ໄຂບັນຫາ ທີ່ກ່ຽວພັນກັບການພັດທະນາ ໂຄງການໄຟຟ້າ ທີ່ເຫັນວ່າບໍ່ສອດຄ່ອງກັບຂໍ້ກຳນົດຂອງກົດໝາຍ ຫຼື ສັນຍາສະເພາະ;
- ເຊັນເອກະສານຕ່າງໆທີ່ກ່ຽວຂ້ອງກັບວຽກງານຂອງກົມ ແລະ ຕາມການມອບໝາຍຂອງລັດຖະ ມົນຕີ;
- ປະສານໃຫ້ພາກສ່ວນລັດທີ່ກ່ຽວຂ້ອງປະຕິບັດພັນທະສັນຍາຂອງຝ່າຍລັດ ຕາມພາລະບົດບາດ ແລະ ຕິດຕາມ, ທວງ ແລະ ບັງຄັບໃຊ້ສັນຍາ ເພື່ອໃຫ້ຄູ່ສັນຍາປະຕິ ບັດພັນທະຕາມທີ່ໄດ້ກໍານົດໄວ້ໃນສັນຍາ;
- ປະຕິບັດວຽກງານຄຸ້ມຄອງ ແລະ ຕິດຕາມການຈັດຕັ້ງປະຕິບັດພັນທະໂຄງການຕາມສັນຍາ ທີ່ນຳໃຊ້ງົບປະມານຂອງໂຄງການ;
- ເຊີນຜູ່ພັດທະນາ, ຜູ່ລົງທຶນ, ທີ່ປຶກສາ, ຄູ່ສັນຍາຂອງລັດຖະບານ, ອົງການສາກົນມາອະທິບາຍ ໃຫ້ຂໍ້ມູນ, ລາຍງານ, ປຶກສາຫາລື ແລະ ເຈລະຈາ ໃນເວລາມີຄວາມຈໍາເປັນ, ເລັ່ງທວງໃຫ້ຄູ່ສັນຍາປະຕິບັດສັນຍາ ແລະ ລາຍງານຄວາມຄືບໜ້າຂອງໂຄງການ, ໃຫ້ຄໍາແນະນໍາແກ່ຜູ່ຕາງໜ້າຂອງລັດ ຖະບານທີ່ເປັນຄູ່ສັນຍາ ເພື່ອປະຕິບັດມາດຕະການແກ້ໄຂສັນຍາ ແລະ/ຫຼື ດໍາເນີນຂັ້ນຕອນຍົກ ເລີກສັນຍາຕາມທີ່ໄດ້ກໍານົດໄວ້ໃນສັນຍາ;
- ພິຈາລະນາອອກໃບຢັ້ງຢືນການສຳເລັດພັນທະຂອງໂຄງການ ທີ່ກຳນົດໄວ້ໃນສັນຍາສຳປະທານ;
- ຄົ້ນຄວ້າ, ມີຄຳເຫັນ ກ່ຽວກັບ ການສະເໜີຕໍ່ອາຍຸ, ການສັ່ງໂຈະ ຫຼື ຍົກເລີກສັນຍາ ທີ່ລັດຖະບານ ມີສັນຍາຮ່ວມກັບຜູ່ພັດທະນາໂຄງການ ຫຼື ບໍລິສັດໂຄງການ ເພື່ອລາຍງານຂັ້ນເທິງພິຈາລະນາ;
- ນຳສະເໜີລັດຖະມົນຕີຕົກລົງ ຫຼື ໃຫ້ທິດຊີ້ນຳການນຳໃຊ້ມາດຕະການ ລວມມີແຈ້ງເຕືອນ, ປັບ ໄໝ, ສັ່ງຢຸດຊົ່ວຄາວ ແລະ ຍົກເລີກສັນຍາ ຕໍ່ຜູ້ລະເມີດສັນຍາຕາມແຕ່ລະກໍລະນີ;
- ເຮັດວຽກຮ່ວມກັບອົງການຈັດຕັ້ງສາກົນ ທີ່ພົວພັນກັບການພັດທະນາທຸລະກິດພະລັງງານ;
- ນຳໃຊ້ງົບປະມານຂອງໂຄງການ ທີ່ບໍ່ແມ່ນງົບປະມານຂອງລັດ ໃນການເຄື່ອນໄຫວໜ້າທີທີ່ວຽກງານສະເພາະຂອງໂຄງການ;
- ຈັດຕັ້ງປະຕິບັດ ແລະ ດຳເນີນການປັບປຸງກົງຈັກການຈັດຕັ້ງ, ແຕ່ງຕັ້ງ, ຍົກຍ້າຍ, ປົດຕຳແໜ່ງ, ບຳລຸງ, ກໍ່ສ້າງ, ບັນຈຸ, ສັບຊ້ອນ, ປະຕິບັດວິໄນ ແລະ ນະໂຍບາຍ ແກ່ພະນັກງານ-ລັດຖະກອນຂອງກົມຕາມການຕົກລົງຂອງລັດຖະມົນຕີ;
- ນໍາສະເໜີການປະຕິບັດວິໄນ ແລະ ນະໂຍບາຍ ແກ່ການຈັດຕັ້ງ ແລະ ບຸກຄົນ ທັງພາຍໃນ ແລະ ຕ່າງປະເທດ ໃນການຈັດຕັ້ງປະຕິບັດໂຄງການ;
- ປະຕິບັດສິດອື່ນໆ ຕາມການມອບໝາຍຂອງລັດຖະມົນຕີ.
3. ໂຄງປະກອບກົງຈັກການຈັດຕັ້ງຂອງກົມທຸລະກິດພະລັງງານ
ກົມທຸລະກິດພະລັງງານ ປະກອບບັນດາພະແນກການດັ່ງນີ້
1. ພະແນກສັງລວມຂໍ້ມູນຂ່າວສານ;
2. ພະແນກສັນຍາ;
3. ພະແນກພັດທະນາໂຄງການ;
4. ພະແນກຕິດຕາມໂຄງການ.
4. ໂຄງຮ່າງການຈັດຕັ້ງຂອງກົມທຸລະກິດພະລັງງານ
5. ຕິດຕໍ່ພົວພັນ
ເບີໂທ: 021 452539
website: www.poweringprogress.org